ฟื้นฟูฐานะ2แบงก์รัฐส่อเหลว
แก้หนี้แบงก์รัฐส่อเหลว เอสเอ็มอีแบงก์อาการแย่แก้หนี้เสียไม่เข้าเป้า หวั่นชวดเงินเพิ่มทุน ปลายปี ขณะที่ไอแบงก์แผนฟื้นฟูยังไม่ผ่าน เพราะต้องสำรองหนี้เพิ่มอีก 6,000 ล้านบาท
19 เม.ย. 2556

แก้หนี้แบงก์รัฐส่อเหลว เอสเอ็มอีแบงก์อาการแย่แก้หนี้เสียไม่เข้าเป้า หวั่นชวดเงินเพิ่มทุน ปลายปี ขณะที่ไอแบงก์แผนฟื้นฟูยังไม่ผ่าน เพราะต้องสำรองหนี้เพิ่มอีก 6,000 ล้านบาท
แหล่งข่าวจากกระทรวงการคลัง เปิดเผยว่า การดำเนินการตามแผนฟื้นฟูของธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ที่ได้ความเห็นชอบจากคลังให้แก้ไขหนี้เสีย 3.1 หมื่นล้านบาท โดยเริ่มดำเนินการตามแผนมาตั้งแต่เดือน ม.ค. 2556 ที่ผ่านมา พบว่า การแก้ไขหนี้เสียของธนาคารยังต่ำกว่าเป้าที่ตั้งไว้ทุกเดือน 
สำหรับการแก้ไขหนี้เสียในเดือน ม.ค. 2556 ต่ำกว่าเป้ามากที่สุด ส่วนหนึ่งมาจากการเริ่มต้นของการดำเนินการตามแผน แต่การแก้หนี้เสียในเดือน ก.พ. และ มี.ค.ที่ผ่านมา ก็ยังต่ำกว่าเป้า แต่เป็นการต่ำกว่าเป้าที่ลดลง ซึ่งจะต้องมีการติดตามในเดือนต่อไปและประเมินแผนฟื้นฟูของธนาคารอีกครั้ง
แหล่งข่าว เปิดเผยว่า เอสเอ็มอีแบงก์ได้เงินเพิ่มทุนไปแล้ว 555 ล้านบาท หากดำเนินการตามแผนฟื้นฟูลดหนี้เสียให้ได้ 1.08 หมื่นล้านบาท ภายในปีนี้จะได้เงินเพิ่มทุนอีก 2,000 ล้านบาท แต่ถ้าแก้ไขไม่ได้ตามเป้าต้องพิจารณาอีกครั้งว่าจะเพิ่มทุนให้หรือไม่ เพราะตามแผนระบุไว้ชัดเจนว่าต้องการแก้ไขหนี้ให้ได้ตามแผนถึงจะได้เงินเพิ่มทุนรอบใหม่
สำหรับปัญหาแก้ไขหนี้เสียของเอสเอ็มอีแบงก์ มาจากลูกหนี้ส่วนใหญ่เป็นลูกหนี้ที่เคยปรับโครงสร้างมาแล้วหลายครั้ง แต่สุดท้ายก็จะกลับมาเป็นหนี้เสียอีกเมื่อเวลาผ่านไปไม่นาน ทำให้การแก้ไขหนี้เสียให้กลับมาเป็นหนี้ดีในระยะยาวไม่ใช่เรื่องง่าย
แหล่งข่าวยังเปิดเผยอีกว่า แผนฟื้นฟูของธนาคารอิสลามแห่งประเทศไทย (ไอแบงก์) เพิ่งส่งมาให้กระทรวงการคลังพิจารณาเห็นชอบ ซึ่งต้องดำเนินการแก้ไขหนี้เสีย 2.4 หมื่นล้านบาท ให้ลดลงโดยเร็ว และมีการปล่อยสินเชื่อใหม่ให้มีคุณภาพกว่าที่ผ่านมา
อย่างไรก็ตาม แผนฟื้นฟูของไอแบงก์ยังมีปัญหา เพราะในหากแผนฟื้นฟูได้รับความเห็นชอบจากกระทรวงการคลังแล้วจะได้เงินเพิ่มทุนประมาณ 900 ล้านบาท แต่ธนาคารจะต้องสำรองหนี้เสียเพิ่มอีก 6,000 ล้านบาท ซึ่งยังไม่ชัดเจนว่าธนาคารจะนำเงินจากส่วนไหนมาสำรองหนี้เสีย และจะต้องลดหนี้เสียให้ได้ 6,000-8,000 ล้านบาท หากทำได้ภายในสิ้นปีคลังจะใส่เงินเพิ่มทุนอีก 5,200 ล้านบาท ถ้าทำไม่ได้ตามเป้า คลังก็ต้องมาทบทวนใหม่เหมือนกับกรณีของเอสเอ็มอีแบงก์ว่า จะให้เงินเพิ่มทุนรอบใหม่หรือไม่
แหล่งข่าว กล่าวว่า แผนฟื้นฟูของไอแบงก์ ทางสำนักงานเศรษฐกิจการคลัง เพิ่งส่งให้นายอารีพงศ์ ภู่ชอุ่ม ปลัดคลัง พิจารณา เพื่อส่งให้นายกิตติรัตน์ ณ ระนอง รองนายกรัฐมนตรี และ รมว.คลัง เห็นชอบ ทางไอแบงก์ถึงจะเริ่มดำเนินการตามแผนฟื้นฟูได้